|  |
| --- |
| កម្មវិធីពិនិត្យរកមើលជំងឺមហារីកសួតថ្នាក់ជាតិសំណួរដែលគេសួរញឹកញាប់ពីសមាជិកសហគមន៍ |

[តើជំងឺមហារីកសួតជាអ្វី? 2](#_Toc200795505)

[តើការពិនិត្យរកមើលជំងឺមហារីកសួតជាអ្វី? 2](#_Toc200795506)

[ហេតុអ្វីបានជាខ្ញុំគួរគិតអំពីការស្កេន CT ដូសកម្រិតទាប? 2](#_Toc200795507)

[តើខ្ញុំត្រូវប្រាប់ពីអ្វីខ្លះដល់គ្លីនិកវិទ្យុសាស្ត្រនៅពេលខ្ញុំ កក់ការស្កេន? 2](#_Toc200795508)

[តើការពិនិត្យរកមើលជំងឺមហារីកសួតអាចជួយខ្ញុំបានដោយរបៀបណា? 2](#_Toc200795509)

[តើការពិនិត្យរកមើលជំងឺមហារីកសួតអាចបង្កគ្រោះថ្នាក់អ្វីខ្លះ? 3](#_Toc200795510)

[ចុះបើខ្ញុំមានរោគសញ្ញានានាដែលខ្ញុំគិតថាអាចជាជំងឺ មហារីកសួត? 3](#_Toc200795511)

[តើការស្កេននឹងត្រូវចំណាយអស់ប៉ុន្មាន? 4](#_Toc200795512)

[ហេតុអ្វីបានជាខ្ញុំមិនមានសិទ្ធិទទួល? 4](#_Toc200795513)

[តើមានអ្វីកើតឡើងបន្ទាប់ពីការស្កេនរបស់ខ្ញុំ? 4](#_Toc200795514)

[តើខ្ញុំត្រូវទៅពិនិត្យរកមើលជំងឺមហារីកសួតជាញឹកញាប់ប៉ុណ្ណាដែរ? 4](#_Toc200795515)

[តើខ្ញុំទៅពិនិត្យនៅកន្លែងណា? 5](#_Toc200795516)

## តើជំងឺមហារីកសួតជាអ្វី?

ជំងឺមហារីកសួតគឺជាជំងឺមហារីកមួយដែលចាប់ផ្តើមនៅក្នុងសួត។ ក្រុមកោសិកាដែលមិនធម្មតាលូតលាស់ដែលមិនអាច  
គ្រប់គ្រងបាន ហើយក៏អាចរីករាលដាលទៅផ្នែកផ្សេងទៀតនៃរាងកាយផងដែរ។

## តើការពិនិត្យរកមើលជំងឺមហារីកសួតជាអ្វី?

ការពិនិត្យរកមើលជំងឺមហារីកសួត គឺដើម្បីរកមើលសញ្ញានានានៃជំងឺមហារីក ខណៈពេលដែលអ្នកកំពុងមានអារម្មណ៍ល្អ និងមុនពេលអ្នកមានរោគសញ្ញាណាមួយ។ វាប្រើការស្កេនដោយកុំព្យូទ័រថតរូបភាពកាំរស្មីអ៊ិចដូសកម្រិតទាប (CT) ដើម្បីថតរូបភាពនៃទ្រូង ដើម្បីរកមើលដុំតូចៗ ហៅថាដុំពកតូចៗ។

## ហេតុអ្វីបានជាខ្ញុំគួរគិតអំពីការស្កេន CT ដូសកម្រិតទាប?

ប្រសិនបើអ្នកមានហានិភ័យខ្ពស់នៃជំងឺមហារីកសួត ការពិនិត្យរកមើលជំងឺមហារីកសួតអាចរកឃើញជំងឺមហារីកនៅដំណាក់កាលដំបូងនៅពេលដែលការព្យាបាលមានប្រសិទ្ធភាពបំផុត។ ការពិនិត្យរកមើលជំងឺមហារីកសួតអាចជួយសង្គ្រោះជីវិតរបស់អ្នក។

ប្រសិនបើអ្នកមានអាយុចន្លោះពី 50 ទៅ 70 ឆ្នាំ មិនបង្ហាញសញ្ញា ឬរោគសញ្ញានានាដែលបង្ហាញថាមានជំងឺមហារីកសួត ជក់បារី ឬបានផ្តាច់បារីក្នុងរយៈពេល 10 ឆ្នាំចុងក្រោយនេះ ហើយមានប្រវត្តិជក់បារីរយៈពេលយូរ អ្នកគួរតែណាត់ជួបជាមួយវេជ្ជបណ្ឌិតរបស់អ្នកដើម្បីមើលថាតើការពិនិត្យរកមើលជំងឺមហារីកសួតគឺជាជម្រើសត្រឹមត្រូវសម្រាប់អ្នកដែរឬទេ។

## តើខ្ញុំត្រូវប្រាប់ពីអ្វីខ្លះដល់គ្លីនិកវិទ្យុសាស្ត្រនៅពេលខ្ញុំ កក់ការស្កេន?

ប្រាប់ពួកគេថា អ្នកគឺជាអ្នកចូលរួមពិនិត្យរកមើលជំងឺជំងឺមហារីកសួត។ សូមប្រាប់គ្លីនិកវិទ្យុសាស្ត្រឱ្យបានដឹង ប្រសិនបើអ្នកត្រូវការជំនួយបន្ថែមដើម្បីជួយអ្នកក្នុងការចូលរួមការណាត់ជួប។ ឧទាហរណ៍ ប្រសិនបើ  
អ្នកប្រហែលជាត្រូវការជំនួយក្នុងការឡើងលើតុ ឬប្រសិនបើអ្នកចង់បានអ្នកបកប្រែផ្ទាល់មាត់។

## តើការពិនិត្យរកមើលជំងឺមហារីកសួតអាចជួយខ្ញុំបានដោយរបៀបណា?

**របកគំហើញជំងឺមហារីកសួតនៅដំណាក់កាលដំបូង៖** មានជម្រើសក្នុងការព្យាបាលកាន់តែច្រើន និងឱកាសកាន់តែ  
ល្អប្រសើរក្នុងការព្យាបាលនៅពេលជំងឺមហារីកត្រូវបានរកឃើញនៅដំណាក់កាលដំបូង។

**ភាពស្ងប់ចិត្ត៖** ការពិនិត្យនេះលុបបំបាត់ជំងឺមហារីកសួត ប៉ុន្តែក៏អាចលុបបំបាត់ជំងឺសួតផ្សេងទៀតបានផងដែរ។ ការស្កេន CT ដូសកម្រិតទាប អាចផ្តល់ការធានាដល់សុខភាពសួតរបស់អ្នក។

**វាផ្តល់ឱ្យអ្នកនូវឱកាសមួយដើម្បីពិភាក្សាអំពីប្រវត្តិនៃការជក់បារីរបស់អ្នក និងទទួលបានការគាំទ្រ ប្រសិនបើអ្នក  
ជ្រើសរើសផ្តាច់បារី។**

## តើការពិនិត្យរកមើលជំងឺមហារីកសួតអាចបង្កគ្រោះថ្នាក់អ្វីខ្លះ?

**ភាពវិជ្ជមានមិនពិត៖** ក្នុងចំណោមមនុស្សទាំងអស់ដែលបានពិនិត្យ ប្រហែល 3 នាក់ក្នុងចំណោម 100 នាក់នឹងរកឃើញដុំពកតូចៗដែលមានហានិភ័យខ្ពស់ ឬហានិភ័យខ្ពស់ខ្លាំង។ ដើម្បីមើលថាតើដុំពកតូចមួយដែលមានហានិភ័យខ្ពស់ ឬមានហានិ  
ភ័យខ្ពស់ខ្លាំងជាជំងឺមហារីក នោះត្រូវការធ្វើតេស្តបន្ថែមទៀតដូចជាការស្កេន ឬការកាត់យកជាលិកាបន្តិចដើម្បីធ្វើរោគ  
វិនិច្ឆ័យ។ តិចជាងពាក់កណ្តាលនៃអ្នកដែលមានដុំពកតូចដែលមានហានិភ័យខ្ពស់ ឬហានិភ័យខ្ពស់ខ្លាំងនឹងក្លាយទៅជាមានជំងឺមហារីកសួត។

**ការបារម្ភ៖** វាជារឿងធម្មតាទេដែលមានអារម្មណ៍ព្រួយនៅពេលចូលរួមក្នុងការធ្វើតេស្តពិនិត្យរកមើលជំងឺមហារីក។ ខណៈពេលដែលការពិនិត្យរកមើលជំងឺមហារីកសួតអាចរកឃើញដុំពកតូចៗនៅក្នុងចំនួនមនុស្សពាក់កណ្តាលនៃមនុស្សដែលបាន  
ពិនិត្យ ជាង 95% នឹងមិនមែនជាជំងឺមហារីកទេ។ ទោះបីជាដូច្នេះក៏ដោយ វាអាចមានភាពតានតឹងក្នុងការធ្វើស្កេន ការរង់ចាំលទ្ធផល ឬធ្វើស្កេន ឬធ្វើតេស្តបន្ថែម។ ពិភាក្សាជាមួយវេជ្ជបណ្ឌិតរបស់អ្នក ដូច្នេះពួកគេអាចផ្តល់ឱ្យអ្នកនូវព័ត៌មានអំពី  
ជំនួយដែលអាចរកបាន។

**ការធ្វើរោគវិនិច្ឆ័យហួសហេតុ និងការព្យាបាលដែលមិនចាំបាច់៖** ជំងឺមហារីកខ្លះលូតលាស់យឺតណាស់ ហើយប្រហែលជាមិនបង្កបញ្ហានានានៅក្នុងអំឡុងពេលនៃជីវិតរបស់អ្នកទេ។ នេះត្រូវបានគេហៅថា 'ការធ្វើរោគវិនិច្ឆ័យហួសហេតុ' ហើយកើតឡើងចំពោះជំងឺមហារីកប្រហែល 1 ក្នុងចំណោម 30 ដែលត្រូវបានគេរកឃើញនៅក្នុងអំឡុងពេលនៃការពិនិត្យរកមើលជំងឺមហារីក  
សួត។

**របកគំហើញបន្ថែមដែលអាចចាត់វិធានការ៖** ការស្កេនអាចមើលឃើញផ្នែកផ្សេងទៀតនៃរាងកាយនៅក ទ្រូង និងពោះផ្នែកខាងលើ។ ពេលខ្លះវាអាចបង្ហាញនូវអ្វីៗនៅក្នុងសួត (អ្វីមួយក្រៅពីជំងឺមហារីកដូចជា ជំងឺហើមសួតដោយខ្យល់ជ្រាបចូល) ឬនៅខាងក្រៅសួត (ដូចជាជំងឺបេះដូង)។ ប្រសិនបើអ្នកមានរបកគំហើញមិនទាក់ទងនឹងជំងឺមហារីកសួតទេ នោះបញ្ជីពិនិត្យ  
រកមើលជំងឺមហារីកថ្នាក់ជាតិ (NCSR) នឹងលើកទឹកចិត្តអ្នកឱ្យទៅជួបវេជ្ជបណ្ឌិតរបស់អ្នក។ ទៅជួបវេជ្ជបណ្ឌិតរបស់អ្នក ដើម្បីពិភាក្សាអំពីរបកគំហើញទាំងនោះ។

**ការប៉ះពាល់នឹងវិទ្យុសកម្ម៖** ការស្កេន CT ដូសកម្រិតទាប ប្រើបរិមាណវិទ្យុសកម្មដ៏តិចតួច។ វាទាបជាងមួយឆ្នាំនៃការប៉ះពាល់នឹងវិទ្យុសកម្មកើតឡើងតាមធម្មជាតិនៅក្នុងជីវិតធម្មតា។ វាអាចកើតឡើងនៅក្រោមដី ក្នុងដី និងទឹក។ នេះគឺជាកម្រិត  
ទាបនៃវិទ្យុសកម្មដែលមានសុវត្ថិភាព និងអាចធ្វើឱ្យប្រសើរឡើងនូវការវិនិច្ឆ័យនៅដំណាក់កាលដំបូង។

## ចុះបើខ្ញុំមានរោគសញ្ញានានាដែលខ្ញុំគិតថាអាចជាជំងឺ មហារីកសួត?

ការពិនិត្យគឺមិនសមស្របសម្រាប់អ្នកណាដែលមានរោគសញ្ញាកើតមានជាបន្តដែលមិនអាចពន្យល់បាន រួមទាំងរោគសញ្ញាខាងក្រោមផងដែរ។ មនុស្សទាំងនេះត្រូវការការធ្វើតេស្តផ្សេងៗគ្នា។

ប្រសិនបើអ្នកមានរោគសញ្ញាទាំងនេះ ទោះបីជាការធ្វើតេស្តពិនិត្យចុងក្រោយរបស់អ្នកមានហានិភ័យទាបបំផុត ឬអ្នកស្ថិតនៅចន្លោះការស្កេននានាក៏ដោយ សូមពិគ្រោះជាមួយវេជ្ជបណ្ឌិតរបស់អ្នកឱ្យបានភ្លាមៗ។

* ការក្អកថ្មី ឬការក្អកបានផ្លាស់ប្តូរ
* ការក្អកមានឈាម
* ការដកដង្ហើមខ្លីដោយគ្មានហេតុផល
* អស់កម្លាំងយ៉ាងខ្លាំង
* ការសម្រកទម្ងន់ដែលមិនអាចពន្យល់បាន
* ឈឺទ្រូង ឬស្មាដែលមិនបាត់សោះ

## តើការស្កេននឹងត្រូវចំណាយអស់ប៉ុន្មាន?

ការស្កេន CT ដូសកម្រិតទាបដើម្បីពិនិត្យរកមើលជំងឺមហារីកសួតនឹងត្រូវបានគ្របដណ្តប់ដោយ Medicare។

## ហេតុអ្វីបានជាខ្ញុំមិនមានសិទ្ធិទទួល?

កម្មវិធីពិនិត្យរកមើលជំងឺមហារីកសួតថ្នាក់ជាតិ គឺជាកម្មវិធីសម្រាប់អ្នកដែលបានបំពេញតាមអាយុ និងលក្ខណៈវិនិច្ឆ័យនៃប្រវត្តិការជក់បារីខាងក្រោម ហើយមិនមានរោគសញ្ញានានា ដោយមានបំណងស្វែងរក ជំងឺមហារីកសួតនៅដំណាក់កាលដំបូង។

ការស្រាវជ្រាវបានរកឃើញថា ការពិនិត្យផ្តល់អត្ថប្រយោជន៍ដល់មនុស្សដែលមានអាយុចន្លោះពី 50 ទៅ 70 ឆ្នាំ ដែលមិនបង្ហាញសញ្ញា ឬរោគសញ្ញានានាដែលលើកឡើងថាមានជំងឺមហារីកសួត ជក់បារី ឬផ្តាច់បារីក្នុងរយៈពេល   
10 ឆ្នាំចុងក្រោយ និងមានប្រវត្តិនៃការជក់បារីយៈពេលយូរ។ សម្រាប់ព័ត៌មានបន្ថែម សូមមើល [**‘ហេតុអ្វីបានជាខ្ញុំមិនមានសិទ្ធិទទួលការពិនិត្យរកមើលជំងឺមហារីកសួត?’ ធនធាន**](http://www.health.gov.au/resources/publications/nlcsp-ineligibility)។ អ្នកអាចនឹងមានសិទ្ធិទទួលនៅពេលអនាគត ដូច្នេះបន្តពិនិត្យជាមួយវេជ្ជបណ្ឌិតរបស់អ្នក។

## តើមានអ្វីកើតឡើងបន្ទាប់ពីការស្កេនរបស់ខ្ញុំ?

ពិនិត្យមើលថាព័ត៌មានទំនាក់ទំនងរបស់អ្នកមានបច្ចុប្បន្នភាព។

ចាំរកមើលលទ្ធផលរបស់អ្នក។ NCSR នឹងប្រាប់ឱ្យអ្នកដឹងពីអ្វីដែលត្រូវធ្វើបន្ទាប់។ នេះអាចជាការរម្លឹកមួយ   
(តាមសារជាអក្សរ ឬសំបុត្រ) ដើម្បីពិនិត្យក្នុងរយៈពេលពីរឆ្នាំ (ប្រសិនបើអ្នកត្រូវបានរកឃើញថាមានហានិភ័យទាបខ្លាំង) ឬទៅជួបវេជ្ជបណ្ឌិតរបស់អ្នកវិញសម្រាប់លទ្ធផលរបស់អ្នក។

ទៅជួបវេជ្ជបណ្ឌិតរបស់អ្នកសម្រាប់ការស្កេន CT ដែលមានដូសកម្រិតទាបថ្មី ដើម្បីពិនិត្យម្តងទៀត បន្ទាប់ពីអ្នក  
ទទួលបានការរម្លឹកពី NCSR។ អ្នកប្រហែលជាត្រូវការការស្កេនទៀងទាត់បន្ថែមទៀត ប្រសិនបើមានរបក  
គំហើញហានិភ័យទាប ឬខ្ពស់ជាងនេះពីការស្កេនរបស់អ្នក។

## តើខ្ញុំត្រូវទៅពិនិត្យរកមើលជំងឺមហារីកសួតជាញឹកញាប់ប៉ុណ្ណាដែរ?

សូមពិភាក្សាជាមួយវេជ្ជបណ្ឌិតរបស់អ្នកដើម្បីមើលថាតើអ្នកមានសិទ្ធិទទួលកម្មវិធីនេះដែរឬទេ។ ប្រសិនបើអ្នកមានសិទ្ធិទទួល អ្នកអាចធ្វើការស្កេនរៀងរាល់ពីរឆ្នាំម្តង។ អ្នកនឹងត្រូវទៅជួបវេជ្ជបណ្ឌិតដើម្បីបញ្ជូនបន្តអ្នកសម្រាប់ការស្កេនមួយ។ អ្នកប្រហែលជាត្រូវការការស្កេនទៀងទាត់បន្ថែមទៀត ប្រសិនបើមានរបកគំហើញហានិភ័យទាប ឬខ្ពស់ជាងនេះ  
ពីការស្កេនរបស់អ្នក។

ប្រសិនបើអ្នកមិនមានរបកគំហើញសំខាន់ៗទេ សូមពិភាក្សាជាមួយវេជ្ជបណ្ឌិតរបស់អ្នកពីរបៀបដែលអ្នកអាចថែទាំសុខភាពសួតរបស់អ្នក រហូតដល់ការស្កេនបន្ទាប់របស់អ្នកក្នុងរយៈពេលពីរឆ្នាំទៀត។ សូមចងចាំថា ការពិនិត្យដំណើរការបានល្អបំផុត នៅពេលដែលអ្នកទទួលបានការស្កេនជាទៀងទាត់ ដើម្បីរកមើលការផ្លាស់ប្តូរណាមួយទៅតាមពេលវេលា។ ដូច្នេះ វាជារឿងសំខាន់ក្នុងការត្រឡប់ទៅពិនិត្យរកមើលជំងឺមហារីកសួតវិញ នៅពេលអ្នកដល់កាលកំណត់។

## តើខ្ញុំទៅពិនិត្យនៅកន្លែងណា?

កក់ទុកសម្រាប់ការស្កេនរបស់អ្នកនៅគ្លីនិកវិទ្យុសាស្ត្រនៅក្នុងតំបន់ ឬទីតាំងរថយន្តពិនិត្យចល័ត (នៅតំបន់ជនបទ និងតំបន់ដាច់ស្រយាលមួយចំនួន)។ ប្រាប់ពួកគេថា អ្នកគឺជាអ្នកចូលរួមពិនិត្យរកមើលជំងឺជំងឺមហារីកសួត។

|  |  |
| --- | --- |
| ស្កេនកូដ QR សម្រាប់ព័ត៌មានបន្ថែមអំពីកម្មវិធីពិនិត្យរកមើលជំងឺមហារីកសួតថ្នាក់ជាតិ  សម្រាប់ព័ត៌មានបន្ថែមអំពីកម្មវិធីពិនិត្យរកមើលជំងឺមហារីកសួតថ្នាក់ជាតិ៖ [**www.health.gov.au/nlcsp**](http://www.health.gov.au/nlcsp) | សម្រាប់ជំនួយក្នុងការផ្តាច់បារី៖ [**www.quit.org.au**](http://www.quit.org.au) |